Tifħir lil Alla wara r-rebħa Għall-mexxej tal-kor. Fuq l-istrumenti tal-korda. Salm ta' Asaf. Għanja. Magħruf hu Alla f'Ġuda, kbir hu ismu f'Iżrael. F'Salem hemm l-għarix tiegħu, u l-għamara tiegħu f'Sijon. Hemm hu kisser il-vleġeġ tal-ark, it-tarka, is-sejf u l-armi tal-gwerra. Int kollok dija u glorja, aktar mill-aqwa muntanji. L-irġiel ta' qalbhom qawwija tilfu l-priża tagħhom; il-gwerriera qalbiena waqgħu f'raqda, idejhom tmewtulhom. Għall-għajta tiegħek, Alla ta' Ġakobb, f'ħedla jaqgħu r-rikkieba u ż-żwiemel. Tal-biża' int; int, min jiqaflek, meta tqum fuq tiegħek, Mulej? Mis-smewwiet semmajt il-ħaqq tiegħek; twerwret l-art u tbikkmet, meta Alla qam biex jagħmel il-ħaqq, biex isalva l-imsejkna kollha tal-art. Imqar fil-korla tiegħek il-bnedmin ifaħħruk; u kull min jeħles mill-għadab tiegħek ifaħħrek. Wiegħdu u roddu lill-Mulej, Alla tagħkom; ta' madwaru lkoll iġibulu d-doni, lilu, li hu tal-biża'; lil dak li jifni l-kbarat, u jnissel il-biża' fis-slaten tal-art.